Imtella' April 27, 2021 - Aġġornata 27 Ta' April, 2021 6:59pm Fl-Indja, komplew jiżdiedu l-każi u wkoll l-imwiet kawża tal-coronavirus. Is-sitwazzjoni waslet f'punt fejn parks fil-kapitali New Delhi qed jinbidlu f'postijiet fejn jitqiegħdu l-fdalijiet tal-persuni li tkun saritilhom il-kremjazzjoni wara li mietu bil-covid 19. Fi ftit ġranet l-Indja rreġistrat iżjed minn miljun każ ta' covid. Fil-fatt matul il-ġurnata tat-Tlieta nkiser rekord ieħor ta' infezzjonijiet: 320,000 każ ġdid. L-imwiet telgħu għal 200,000. Infermiera u ħaddiema fil-qasam tas-saħħa sostnew li n-nuqqas ta' ossiġnu u ventilators qed iwassal biex ħafna pazjenti jsibuha diffiċli biex jieħdu n-nifs u ħafna sptarijiet qegħdin f'sitwazzjoni kerha ħafna. Intant ir-Renju Unit bagħat provvisti mediċi lill-Indja li kienu jikkonsistu f'100 ventilator u 95 tagħmir għall-ossiġenu. Hu mistenni li iktar pajjiżi jagħmlu l-istess. Il-Gvern qal li se jibgħat ajruplani biex iwasslu provvisti liż-żoni l-iktar milquta.